**NOTA INFORMATIVĂ**

**la proiectul hotărîrii Guvernului „Pentru aprobarea Regulamentului**

**cu privire la sistemul de cartografiere a şcolilor primare, gimnaziilor şi liceelor”**

În legătură cu reformarea sistemului de învăţământ general, modificările intervenite în cadrul normativ-juridic privind drepturile copilului, ministerul a demarat lucrările de modernizare a Sistemului de cartografiere, parte componentă a Sistemului Informaţional Educaţional, concepţia căruia a fost aprobată prin Hotărârea Guvernului nr. 270 din 13.04.2007.

Întrucât Sistemul de cartografiere creează un spaţiu informaţional unitar şi va constitui o sursă oficială de informaţii cu caracter educaţional pentru toate sistemele informaţionale ale autorităţilor administraţiei publice centrale şi locale, care utilizează şi prelucrează date referitoare la învăţământul primar, gimnazial şi liceal, prin prezentul proiect de Regulament, sistemului, în calitate de resursă informaţională de stat, i se atribuie statutul de registru.

În proiectul Regulamentului cu privire la sistemul de cartografiere a şcolilor primare, gimnaziilor şi liceelor sunt incluse clauze detaliate referitoare la:

* Subiecţii raporturilor juridice în domeniul creării şi funcţionării Sistemului;
* Ţinerea şi asigurarea funcţionării Sistemului;
* Obligaţiile şi drepturile participanţilor la Sistem;
* Obligaţiile şi drepturile administratorului Sistemului;
* Regimul juridic de utilizare a datelor din Sistem;
* Modalitatea de conectare (deconectare) a participanţilor la Sistem;
* Modalitatea de accesare a Sistemului de către alte organe centrale de specialitate ale administraţiei publice;
* Asigurarea protecţiei şi securităţii informaţiei şi resurselor informaţionale ale Sistemului;
* Controlul şi răspunderea privind organizarea şi funcţionarea Sistemului.

Proiectul propus pentru aprobare este elaborat în conformitate cu prevederile Legii nr. 71-XVI din 22.03.2007 cu privire la registre, Legii nr. 133-XVI din 08.07.2011 privind protecţia datelor cu caracter personal şi Hotărârii Guvernului nr. 1123 din 14.12.2010 ”Privind aprobarea Cerinţelor faţă de asigurarea securităţii datelor cu caracter personal la prelucrarea acestora în cadrul sistemelor informaţionale de date cu caracter personal”.

Avînd în vedere cele menționate, se consideră oportună aprobarea proiectului hotărîrii Guvernului „Pentru aprobarea Regulamentului cu privire la sistemul de cartografiere a şcolilor primare, gimnaziilor şi liceelor”.

**Ministru educației Maia SANDU**